*Līguma par sekundārās ambulatorās veselības*

*aprūpes pakalpojumu sniegšanu un apmaksu*

*7.1.35.punkts*

**Nosūtīšanas kārtība uz pozitronu emisijas tomogrāfijas ar datortomogrāfiju (PET) ambulatoro pakalpojumu**

1. IZPILDĪTĀJS nodrošina, ka nosūtījumi  PET izmeklējumiem tiek izrakstīti pacientiem:
	1. ja veikta ļaundabīgo audzēju sekundārā diagnostika, kas noteikta Dienesta tīmekļvietnē [www.vmnvd.gov.lv](http://www.vmnvd.gov.lv) sadaļā “[Līgumpartneriem](http://www.vmnvd.gov.lv/lv/ligumpartneriem)” esošajā dokumentā “[**Ļaundabīgo audzēju sekundārā diagnostika noteiktām lokalizācijām**](http://www.vmnvd.gov.lv/uploads/files/5b89629e9242f.docx)**”**, ja par to lēmis ārstu konsīlijs (ne mazāk kā 3 ārsti, t.sk radiologs) pie šādām indikācijām:
		1. krūts vēža gadījumā – distālo metastāžu izslēgšanai ļaundabīgā audzēja III stadijā;
		2. bronhu, plaušu vēža gadījumā – ļaundabīgā audzēja I-III stadijai;
		3. resnās un taisnās zarnas vēža gadījumā – iepriekš diagnosticētu (nosūtījumam pievienota informācija par konstatēto atradni) distālu metastāžu novērtēšanai potenciāli operējamiem pacientiem;
		4. melanomas gadījumā – ļaundabīgā audzēja III vai IV stadijai;
	2. pie šādām indikācijām, ja par to lēmis hematologu konsīlijs (ne mazāk kā 3 ārsti):
		1. limfoīdo audu ļaundabīgo audzēju gadījumā;
		2. mielomas ekstramedulāras diseminācijas gadījumā;
		3. sēklinieku audzēju, neseminomas gadījumā, ja tiem plānotā autologa cilmes šūnu transplantācija vai kontrole pēc tās;
		4. Kastelmana slimības gadījumā;
	3. bērniem ar ļaundabīgu audzēju, ja par to lēmis hematoonkologu konsīlijs (ne mazāk kā 3 ārsti);
	4. bērniem ar refraktāru fokālu epilepsiju un gadījumos, kad citi izmeklējumi (piem., video EEG monitorēšana) norāda uz iespējamu vienu epileptogēnu perēkli, tomēr MRI izmeklējuma rezultāti ir negatīvi vai pretrunīgi un pārliecinoša viena perēkļa pazīmes nav ieraugāmas, ja par to lēmis ārstu konsīlijs (ne mazāk kā 3 ārsti, t.sk. radiologs).